b'\n_START_ARTICLE_\nM\xc3\xb8rkt klippefly\n_START_SECTION_\nUtseende\n_START_PARAGRAPH_\nEt middelsstort (vingespenn 36 \xe2\x80\x93 47 mm), brungr\xc3\xa5tt nattfly. Arten virker litt rufsete. Forvingene er brungr\xc3\xa5 med to diffuse, lyse tverrlinjer (mellomlinjer) som avgrenser et nesten jevnbredt midtfelt. Ellers er det ingen synlige tegninger. Bakvingen er brungr\xc3\xa5.\n_START_SECTION_\nLevevis\n_START_PARAGRAPH_\nDen lever mellom klipper og steinblokker, mest ute ved kysten, lenger s\xc3\xb8r i Europa i fjellet. Larvene lever p\xc3\xa5 ulike gras og lave urter, blant andre bergknapp (Sedum spp.) og sildre (Saxifraga spp.). De voksne sommerfuglene flyr i juli \xe2\x80\x93 august, om natten, men ogs\xc3\xa5 av og til om dagen i solskinn.\n_START_SECTION_\nUtbredelse\n_START_PARAGRAPH_\nDen er utbredt i Nord-Europa, og i fjellomr\xc3\xa5der i S\xc3\xb8r- og Mellom-Europa. I Norge er den funnet over hele landet, men den er ikke vanlig.'